Betoging vlam op in Strand; N2 gesluitBetogers het Maandag (25 September 2017) ‘n gedeelte van die N2 in die Strand afgesper. Foto: ANA Wes-Kaapse polisiebeamptes en lede van die Kaapstadse metropolisie is op die toneel waar betogende inwoners van Lwandle in die Strand die strate ingevaar en ŉ gedeelte van die N2-snelweg afgesper het. Die polisie het in ŉ verklaring gesê die N2 tussen Sir Lowry’s pas en Hazeldene is gesluit. Inwoners het die snelweg met sementblokke, brandende bande en ander voorwerpe afgesper. Sommige betogers het ook verkeersligte beskadig. Die betogers is na bewering ongelukkig oor ŉ tekort aan kragvoorsiening en ander diensleweringsprobleme in die gebied. “ŉ Saak van openbare geweld word ondersoek en 17 mans en twee vroue is in hegtenis geneem,” het die polisieverklaring gelui. Die polisie sal voortgaan om die gebied te monitor. Motoriste word versoek om intussen van alternatiewe roetes gebruik te maak.